MEDDELELSE FRA KOMMISSIONEN i fortsættelse af Kommissionens meddelelse af 26. juli 2000 om overensstemmelse mellem Kommissionens opgaver og de menneskelige ressourcer

1. Indledning

Kommissionen meddelte i marts 2000 i hvidbogen, at den havde til hensigt at foretage en omfordeling af de menneskelige ressourcer mellem tjenestegrenene, således at den kan koncentrere sine aktiviteter om de vigtigste politiske målsætninger.

Den 26. juli 2000 godkendte Kommissionen rapporten fra reformgruppen (Peer Group), som havde fået til opgave at foretage en omfattende analyse af situationen og foreslå en handlingsplan. Det fremgår af denne rapport, at der til trods for den rationalisering, der allerede er foretaget i 1999 og 2000, stadig mangler personale til de prioriterede aktiviteter. Det anslås, at der mangler 1 254 stillinger.

To tredjedele af disse behov vil blive dækket enten ved yderligere rationalisering (ophør eller nedskæring af aktiviteter, produktivitetsforøgelse) eller ved intern omrokering. Målrettede og effektive ledsageforanstaltninger skal gøre det muligt for det omrokerede personale at påtage sig andre mere prioriterede opgaver. Som supplement til disse foranstaltninger vil en fratrædelsesordning gøre det muligt for Kommissionen at tilbyde rimelige aftrædelsesbetingelser til de tjenestemænd, hvis kvalifikationer ikke i tilstrækkeligt omfang svarer til de stillinger, der skal besættes.

En sådan fratrædelsesordning skal gennemføres i henhold til en forordning fra Rådet. Gennemførelsesbestemmelserne hertil vil blive fastlagt senere. Fratrædelsesforordningen skal suppleres med to andre forslag til Rådets forordning om tilpasning af forordning (EØF, EURATOM, EKSF) nr. 260/68 om fastlæggelse af betingelserne for og fremgangsmåden ved opkrævning af skat til De Europæiske Fællesskaber for modtagerne af fratrædelsesgodtgørelsen og af forordning (EURATOM, EKSF, EØF) nr. 549/69 om fastsættelse af de grupper af De Europæiske Fællesskabers tjenestemænd og øvrige ansatte, på hvilke bestemmelserne i artikel 13 i protokollen vedrørende Fællesskabernes privilegier og immuniteter skal finde anvendelse.

2. Rådets forordning

Rådets forordning skal navnlig omfatte følgende elementer:

*Fratrædelsesordningen skal gælde for tjenestemænd, der er fyldt 50 år og har mindst 10 års anciennitet med undtagelse af tjenestemænd i lønklasse A1 og A2, uden hensyn til det (drifts- eller forsknings)budget, de hører ind under

*ordningen skal omfatte i alt 600 tjenestemænd (300 i 2001 og 300 i 2002)

*Kommissionen udvælger blandt dem, der ansøger om at fratræde, de tjenestemænd, der kan omfattes af denne foranstaltning

*udvælgelsen finder sted efter høring af det paritetiske udvalg i henhold til vedtægten, som består af et lige antal repræsentanter for administrationen og for personalet

*forordningen fastsætter de kriterier, Kommissionen skal anvende ved udvælgelsen: De vedrører først og fremmest tjenestemænd, der er berørt af omstrukturering og særlig af omrokering, og hvis kvalifikationer ikke i tilstrækkeligt omfang svarer til de stillinger, der skal besættes; kriterierne tager hensyn til den uddannelse, tjenestemændene har behov for ved besættelsen af de nye stillinger, samt deres alder, kvalifikationer, produktivitet, adfærd i tjenesten, familieforhold og anciennitet i tjenesten

*der skal udbetales en månedlig godtgørelse fastsat i procent af den seneste grundløn varierende fra mellem 60% og 70% (gennemsnitligt 65% for den aktuelle målgruppe af tjenestemænd) afhængigt af alder og anciennitet på fratrædelsestidspunktet. Denne ret bortfalder, når den forhenværende tjenestemand er fyldt 65 år og under alle omstændigheder, når den pågældende har ret til fuld alderspension på 70% (vedtægtens artikel 77). På dette tidspunkt vil den forhenværende tjenestemand få udbetalt alderspension

*hvis den månedlige godtgørelse og indtægterne i forbindelse med en eventuel ny stilling i alt er højere end den seneste samlede bruttoløn, trækkes forskellen fra den månedlige godtgørelse

*følgende familietillæg udbetales: Børnetilskud (hele det faste beløb), uddannelsestillæg (hele det faste beløb) og husstandstillæg (proportionalt med godtgørelsen, idet der opereres med det i vedtægten fastsatte minimumsbeløb)

*forhenværende tjenestemænd og deres ydelsesberettigede pårørende omfattes af sygeforsikringsordningen, såfremt der betales et bidrag beregnet på grundlag af godtgørelsen

*forhenværende tjenestemænd kan optjene yderligere alderspensionsrettigheder i maksimalt seks år, hvis de i denne periode fortsat indbetaler bidrag til pensionsforsikringsordningen, beregnet på grundlag af den seneste grundløn. Hvis tjenestemanden afgår ved døden i løbet af denne periode, har den efterlevende ægtefælle ret til efterladtepension.

3. Gennemførelse af ordningen

Rådets forordning giver alle tjenestemænd mulighed for at ansøge om at blive omfattet af ordningen. Kommissionen udvælger blandt ansøgerne de personer, der opfylder de i forordningen fastsatte kriterier, idet der tages hensyn til tjenestens interesse.